
Ataskaitą pateikė:
Asta Dolmantienė, patarėja, Socialinių reikalų ir darbo komiteto biuras;

Eglė Gibavičiūtė, patarėja, Žmogaus teisių komiteto biuras.

Pagrindas: Seimo kanclerio įsakymas 2015 m. rugsėjo 30 d. Nr.460-KT-20.
Vieta: Fredrikstadas, Norvegijos karalystė.
Data: 2015 m. spalio 19 ‑ 22 d.
Bendradarbiavimo programa: projektas „Valstybės ir savivaldybių tarnautojų gebėjimų stiprinimas deinstitucionalizacijos srityje, remiantis gerąja Norvegijos patirtimi“. Projektas vykdomas pagal 2009–2014 m. Norvegijos finansinio mechanizmo programą LT10 „Gebėjimų stiprinimas ir institucinis valstybės, paramos gavėjos, ir Norvegijos viešųjų institucijų, vietos ir regioninės valdžios bendradarbiavimas“.
Tikslas: Studijų tikslas – stiprinti valstybės ir savivaldybių̨ tarnautojų gebėjimus pertvarkant vaiko globos sistemą, pereinant nuo institucinės globos prie alternatyvių vaiko globos formų. Norvegijos patirties pristatymas.

Kviečiančioji institucija: Dalyvauti studijose pakvietė asociacija „NVO vaikams konfederacija“ ir „Žiburio” labdaros ir paramos fondas (Lighthouse Foundation Lithuania), kurie drauge su VšĮ „Visuomenės vystymosi ir raidos institutas“ bei Fyrlykta NO Fondu (Lighthouse Foundation Norway) nuo š. m. rugsėjo mėn. pradėjo vykdyti aukščiau minėtą projektą. 

Finansavimo šaltinis: projektas „Valstybės ir savivaldybių tarnautojų gebėjimų stiprinimas deinstitucionalizacijos srityje, remiantis gerąja Norvegijos patirtimi“, su finansine Norvegijos parama. 
Įvyko susitikimai:
2015-10-19 
Organizacija Fyrlykta NO
Fyrlygta organizacijos Fredrikstado padalinio vadovas socialinis pedagogas Šelas Haugė (Kjell Hauge), „Žiburio” labdaros ir paramos fondo generalinė direktorė Lietuvai Kristina Stepanova.
Projekto „Valstybės ir savivaldybių tarnautojų gebėjimų stiprinimas deinstitucionalizacijos srityje, remiantis gerąja Norvegijos patirtimi“ ir planuojamų veiklų trumpas pristatymas. Norvegijos vaiko teisių apsaugos sistemos apžvalga.
2015-10-20

Organizacija Fyrlykta NO
Fyrlygta organizacijos Fredrikstado padalinio vadovas socialinis pedagogas Šelas Haugė (Kjell Hauge)
Vaiko kokybiškos globos šeimai artimoje aplinkoje ypatumai. 
Profesionalūs globėjai, atraminės šeimos. Sėkminga vaiko adaptacija globėjų šeimoje.

Darbo su vaikais ir šeimomis modeliai:

· Nepilnametės motinos su vaiku globėjų šeimoje.

· Paslaugos vaikams ir šeimoms.
„Žiburio” labdaros ir paramos fondo generalinė direktorė Lietuvai Kristina Stepanova.
„Žiburio“ fondo veikla Lietuvoje teikiant pagalbą vaikui ir šeimai. 

2015-10-21

Pažintinis vizitas į Fredrikstado savivaldybės Vaiko teisių apsaugos tarnybą

Darbinė sesija:

· Vaiko teisių apsaugos tarnybos veiklos ir teikiamų paslaugų savivaldybės lygmeniu pristatymas.
· Vaiko apsaugos ypatumai Norvegijoje.
· Diskusijos.
Organizacija Fyrlykta NO
· Green Care pagalbos vaikams modelis.

· Skubios pagalbos šeimos.
· Vaikai su biologiniais tėvais globėjų šeimose.
2015-10-22
Pažintinis vizitas į organizaciją Barnas Stasjon.

· Organizacijos veiklos ir teikiamų paslaugų pristatymas

· Teikiamos pagalbos aspektai

· Diskusijos

Nagrinėtos temos: 

Vaiko teisinė ir socialinės situacija Lietuvoje ir Norvegijoje.
Projekto rėmuose aplankytos institucijos ir organizacijos, teikiančias paslaugas vaikams ir jų šeimoms. 
Vizito metu susipažinta su kokybiška vaiko globa, apimant profesionalią globą, atramines šeimas.
Aptarti klausimai ir šalių pozicijos: 

Fyrlygta NO Fredrikstado padalinio vadovas socialinis pedagogas Šelas Haugė (Kjell Hauge) supažindino mokymų dalyvius  su vizito programa ir pristatė pagrindinius vaiko teisių apsaugos principus Norvegijos Karalystėje ir pagalbos šeimoms, patiriančioms sunkumų auginant ir auklėjant vaikus, principus ir metodikas. 

Norvegijos Karalystėje skiriamas visapusis dėmesys vaiko teisių užtikrinimui, sukurta sistema, kuria užtikrinama nuosekli pagalba šeimai, vadovaujantis požiūriu, kad įsikišimas ir pagalba yra reikalingi iškart, tik atsiradus problemos užuomazgoms, kol ji nėra įsisenėjusi. Pagalbą teikia valstybės, regionų, savivaldybės institucijos, nevyriausybinės organizacijos, o taip pat ir pelno siekiančios įmonės. Pagalba teikiama vadovaujantis subsidiarumo principu, institucijų ir organizacijų kompetencijos yra aiškiai atskirtos. Nevyriausybinėms organizacijoms yra priskirtos profesionalių globėjų paieškos ir rengimo funkcijos, globėjų darbo priežiūra. Panašias funkcijas atlieka ir komercinės pagalbos institucijos, kurioms už paslaugas moka valstybė. Pasak Šelo Haugės, komercinės institucijos teikia paslaugas tikrai aukštame lygyje, tačiau jų paslaugos yra labai brangios, todėl jų paslaugomis yra naudojamasi tik tada, kai nepakanka nevyriausybinių organizacijų pajėgumų. Skirtumas tarp nevyriausybinių organizacijų ir komercinių įmonių yra tas, kad nevyriausybinė organizacijos pinigų likutį naudoja ne pelnui, o pagalbai vaikams – dažniausiai remiamos vaiko galimybės dalyvauti užklasinėse veiklose, lankyti būrelius. 

Nevyriausybinės organizacijos negali daryti įtakos dėl vaiko paėmimo iš šeimos. Tai regioninių ir savivaldybių institucijų kompetencija. Nevyriausybinės organizacijos užtikrina jau skirtų priemonių įgyvendinimą.

Vaiko apsauga yra organizuojama švelnaus įsikišimo principu, neleidžiant problemai vystytis ar įsisenėti. Taigi, gavus žinią, kad šeimoje yra problemos, yra bendraujama su šeima, individualiai įvertinamas pagalbos poreikis. Pirminis etapas vyksta pagalbą šeimai teikiant namuose. 
„Fyrlygta“ didelį dėmesį skiria globėjų paieškai, kuri vyksta įvairiomis formomis: per socialinius tinklus, namų vakarėliuose, kai globojanti šeima pasikviečia į svečius pažįstamus žmones, kuriuos, padedant fondo „Fyrlygta“ organizacijos atstovams, supažindina su vaikų globos šeimoje ypatumais. Kiti būdai – skrajutės, naujienlaiškiai, socialinė reklama, stendai prie dažnai lankomų vietų, pavyzdžiui – prekybos centruose. Organizacijoje dirba keli žmonės, kurių veikla nukreipta tik globėjų paieškai. 

Susipažinta su atskira paslaugos rūšimi – Green care, t. y. ūkininkų šeimos, globojančios vaikus, kur vaiko ugdymui suteikiama tam tikra struktūra, vyksta darbinis ugdymas. Nuolatinio pobūdžio ūkio dabai turi teigiamos įtakos vaikui rodant pavyzdį kaip planuoti laiką ir darbus, tai ypač veiksminga elgesio problemų turintiems vaikams. 
Vaiko apsaugos politika Norvegijoje orientuota į vaiko dalyvavimą, kaip vaikas ir šeima gali tapti aktyvia dalimi, ieškant pagalbos būdų. Vienas iš taikomų metodų – saugumo ratas, jo pagalba suaugusieji mokomi pažinti vaiko poreikius. Šį būdą geba naudoti ir kiekvienas koordinatorius. Tėvystės vadybos pagrindu globėjai mokomi kaip nustatyti ribas, prašnekinti vaiką, jį padrąsinti, tinkamai parodyti, ką norima pasakyt.

Fondas savo veikloje laikosi holistinio požiūrio ir į klientą bei rezultatą orientuotos pozicijos. 

Norvegijoje naudojama kita nei Lietuvoje įtėvių ir globėjų rengimo programa, kuri labiau orientuota į ne į procesą, o į šeimos motyvacijos tapti globėjais stiprinimą. Šiuo metu Norvegijoje yra apie 120 profesionalių globėjų, kurie turi praeiti papildomus apmokymus (30 val. trukmės) ir yra įgiję kompetencijas globoti papildomo dėmesio reikalingus vaikus – probleminio elgesio ar neįgalius vaikus. Profesionalių globėjų atranka vykdoma pagal griežtus kriterijus. Įvyksta 3-5 susitikimai su koordinatoriais, kur interviu metodu renkama informacija apie būsimus globėjus. Be to, gaunami duomenys iš policijos apie teistumą, reikalaujama pateikti sveikatos pažymą, tiriamos gyvenimo sąlygos (būtina, kad vaikas turėtų atskirą kambarį), vertinami ir tokie kriterijai, kaip ekonominis stabilumas, santykiai su biologiniais vaikais, prieraišumo istorija, informacija iš papildomų šaltinių (vaikų darželio, mokyklos ir pan.). Šalyje yra Nacionalinis globėjų registras, kuriame apie 14 tūkst. globėjų.
Taip pat paslaugas teikia ir skubios pagalbos šeimos, kurioms nėra keliami tokie aukšti reikalavimai, jie globos paslaugas vaikui teikia skubaus vaiko paėmimo atvejais, kol nėra priimto sprendimo dėl tolesnės vaiko globos ar grąžinimo biologinei šeimai.
Globėjų amžiaus cenzas – nuo 25 iki 60 metų. Įvaikinimo atvejai Norvegijoje labai reti, nebent kraštutiniu atveju, kai nėra jokios tikimybės, kad vaikas galėtų grįžti į biologinę šeimą. 
Dažniausios vaiko paėmimo iš šeimos priežastys yra vaiko nepriežiūra, smurtas, seksualinė prievarta, tėvų priklausomybė psichotropinių vaistų vartojimui. Su vaikais dirbančių visuomeninių organizacijų veikla yra prižiūrima valstybės institucijų, regioninių ar savivaldybės vaiko teisių apsaugos tarnybų, keliskart per metus rengiami bendri susitikimai, aptariama, kaip vyksta paslaugų teikimas. Norvegijoje panašią veiklą, kaip „Žiburys“ vykdo 12 organizacijų. Yra ir vaikų globos srityje dirbančių komercinių organizacijų, kurių tikslas – pelnas, jų paslaugų kaina aukštesnė. Savivaldybės pirkdamos paslaugas pirmenybę teikia visuomeninėms organizacijoms, o ne komercinėms.
Fredrikstado padalinio vadovas socialinis pedagogas Šelas Haugė pristatė šios organizacijos teikiamą naują paslaugą – Vaikai su biologiniais tėvais globėjų šeimose. Tokią paslaugą gauna tikslinės grupės: jaunos besilaukiančios moterys; vieniši tėvais su vaikais; šeimos su vaikais, stokojančios tėvystės įgūdžių. Šios šeimos apgyvendinamos šalia globojančios šeimos, tačiau atskirose patalpose. Priimančioji globėjų šeima turi būti išklausiusi specialius apmokymus (15+15 val.). Pirmus 1-3 mėn. globojanti šeima stebi priimtą šeimą, siekiant įvertinti, ar vaikas gali grįžti į biologinę šeimą. Globėjai atlieka paprastą šeimos įvertinimą, o koordinatoriai - metodinį. Naudojami šeimos pokyčių įvertinimo 2 metodai – care index – globos indeksas ir interviu su pačiais tėvais. Šios paslaugos teikimas paprastai trunka 1 metus, kuomet vyksta darbas, siekiant plėtoti pozityvios tėvystės įgūdžius, stiprinti ryšį tarp tėvų ir vaikų. Laikomasi nuostatos, kad vaikui geriausia augti biologinėje šeimoje, todėl ir teikiama tokio pobūdžio paslauga. Kaip teigė Š. Haugė, pradėjus teikti šią paslaugą, tai vyksta labai sėkmingai ir yra didelė tikimybė, kad globojamos šeimos galės tapti savarankiškomis ir pačios auginti savo vaikus. Fondas aktyviai bendradarbiauja su savivaldybės VTAT, rekomenduojant šia paslauga naudotis. 
„Žiburio” labdaros ir paramos fondo generalinė direktorė Lietuvai Kristina Stepanova supažindino su „Žiburio“ fondu bei jo veikla Lietuvoje teikiant pagalbą vaikui ir šeimai. Kaip jau minėta, „Žiburys“ – tarptautinio „Fyrlykta“ tinklo organizacija Lietuvoje. 
Tarptautinio tinklo „European Lighthouse Foundations Network“ pradžia siekia 1993 m., kai jo įkūrėjas Peer H. Salström-Leyh Vokietijoje įsteigė pirmą fondą, skirtą teikti pagalbą ir paramą labiausiai pažeidžiamiems vaikams ir jauniems žmonėms, patiriantiems socialinę atskirtį, nepritampantiems savo bendruomenėje ir visuomenėje. Vėliau panašūs fondai buvo įsteigti Estijoje (2003), Norvegijoje (2011), Švedijoje (2013), Lietuvoje (2014), Latvijoje (2015) ir Suomijoje (2015).

Peer H. Salström-Leyh užsibrėžė pasiekti tikslą, kad nė vienas vaikas ar jaunas žmogus nebūtų paliktas vienas spręsti sudėtingų savo gyvenimo situacijų – ypatingai socialinės rizikos vaikai ir jauni žmonės. Vis daugiau jaunų žmonių patiria smurtą artimoje aplinkoje, nepriteklių ir socialinę atskirtį. „European Lighthouse Foundations Network“ fondai dirba tam, kad padėtų šiems vaikams ir užtikrintų galimybę kiekvienam „laisvai ir nevaržomai elgtis ir gyventi pagal visuomenės normas“.

„Žiburio“ labdaros ir paramos fondas Lietuvoje yra tarptautinio tinklo European Lighthouse Foundations Network tikrasis narys. Lietuvoje savo veiklą Žiburio Fondas pradėjo vykdyti 2014 m. kovo mėn. Fondas – tai nevyriausybinė, nereliginė, nepolitinė ir ne pelno siekianti organizacija, kurios pagrindinis siekis – kurti sveiką ir saugią labiausiai pažeidžiamų vaikų vaikystę. Fondo misija – suteikti palaikymą labiausiai pažeidžiamiems vaikams ir jauniems žmonėms. Fondo tikslas, - kad vaikai ir jauni žmonės gyventų saugioje, palaikančioje aplinkoje, kurioje vaikas ir jo teisės yra pripažįstamos ir gerbiamos, o susidūrę su sunkumais ir iššūkiais gautų būtiną įvairiapusę paramą, išsilavinimą ir socialinę reabilitaciją. 

Fondas savo veikloje plėtoja ir teikia individualizuotą paramą, ir globa institucijoms alternatyvoje aplinkoje paremtas paslaugas vaikams ir jauniems žmonėms, taip pat vaikams, turintiems elgesio ir emocijų sutrikimų.
· Globojamiems vaikams Fondas teikia šias paslaugas: 
· Pagalba adaptacijos naujoje šeimoje laikotarpiu. Padedame parengti vaiką globos procesui, palengvinti jo bendravimą su nauja šeima, kurios jis dar nepažįsta, tačiau kuri norėtų juo rūpintis. Kartu yra ruošiama ir pati šeima, kad vaiko priėmimas būtų kuo paprastesnis, sklandesnis ir sėkmingesnis tiek vaikui, tiek šeimai. Taip pat teikiame pagalbą pirmosiomis vaiko dienomis naujoje šeimoje.

· Pagalba ugdant socialinius įgūdžius. Individualių ir grupinių užsiėmimų metu ugdomi verbaliniai ir neverbaliniai socialiniai vaiko įgūdžiai: bendravimas, mokymas ir mokymasis, konfliktų sprendimas, aktyvus klausymas, motyvacija ir kt.

· Individualios psichologo konsultacijos. Vaikui teikiamos individualios psichologinės konsultacijos globos organizavimo proceso metu ir po globos šeimoje nustatymo. Vaikui siekia padėti užmegzti ir kurti tvirtus, saugius ryšius su nauja šeima ir naujais žmonėmis jo aplinkoje, suteikia psichologinę paramą ir palaikymą susidūrus su iššūkiais įvairiose gyvenimo srityse.

· Pagalba koreguojant nepriimtiną elgesį ir mokantis naujų, socialiniai priimtinų elgesio modelių. Nuolat dirba su vaiku, augančiu globėjų šeimoje, padeda jam išmokti naujų elgesio modelių, išsiaiškinti nepriimtino elgesio priežastis ir atsisakyti jo, išmokstant socialiai priimtino elgesio.

· Krizinių atvejų sprendimas ir kitokia pagalba, kurios reikia vaikui.

Vaikystė ir paauglystė yra ypatingas gyvenimo periodas, kai jauna asmenybė yra ypatingai pažeidžiama ir priklausoma nuo suaugusiųjų. Kiekvienam vaikui reikia meilės, globos ir sustiprintos apsaugos, kad vaikystė būtų laiminga, saugi ir vaikai užaugtų geriausiais suaugusiais, kokiais tik gali būti. Fondas savo veikloje pripažįsta ir supranta, kad globėjams yra reikalinga tinkama parama, paslaugos ir palaikymas, kuris leistų jiems tinkamai susidoroti su globojamo vaiko – dažnai nuskriausto, su skaudžia gyvenimo patirtimi, išgyvenančio sunkius jausmus – auklėjimo ir ugdymo iššūkiais. 
Todėl dirbant su globojamu vaiku, Fondas dirba ir su jį globojančia šeima ir jai teikia: 

· Psichologinę pagalbą, individualias psichologines konsultacijas – nemokami susitikimai su psichologu, visos šeimos arba atskirų jos narių konsultavimas.

· Socialines konsultacijas – nemokamos socialinio darbuotojo konsultacijos aktualiais socialiniais klausimais, pagalba randant papildomas paslaugas, tarpininkaujant bendravime su kitais specialistais ar institucijomis. 

· Mokymus, grupinius užsiėmimus – pagal galimybes, organizuojame mokymus globojamų vaikų šeimoms, joms aktualiomis temomis, grupinius užsiėmimus. 

· Atstovavimo paslaugas – tais atvejais, kai šeimai to reikia, padeda jai bendrauti su kitomis institucijomis, tarnybomis ir organizacijomis, atstovauja šeimos interesams, padeda spręsti iškilusias situacijas. 

Pažintinis vizitas į Fredrikstado savivaldybės Vaiko teisių apsaugos tarnybą (toliau – VTAT).
Susitikimo metu Vaiko teisių apsaugos tarnybos vadovė pristatė VTAT veiklą ir supažindino su savivaldybės lygmeniu teikiamomis paslaugomis. Vaiko teisių apsaugos tarnyba – kiekvienoje Norvegijos savivaldybėje veikianti tarnyba, įsteigta pagal Norvegijos vaiko gerovės įstatymą (1992). Pagrindiniai tarnybos veiklos tikslai – užtikrinti, kad vaikai ir jauni žmonės, gyvenantys sąlygomis, kurios gali pakenkti jų sveikatai ir raidai, laiku gautų tinkamą pagalbą ir priežiūrą, o taip pat, padėti vaikams ir jauniems žmonėms džiaugtis saugia vaikyste.


VTAT šiuo metu dirba apie 150 darbuotojų, 75 iš jų ofise, 55 – dirba tiesiogiai su šeimomis. VTAT dirba tik socialiniai darbuotojai.


Norvegijoje yra virš 5 mln. gyventojų, iš jų 1118 tūkst. sudaro vaikai iki 18 metų amžiaus. 2011 metais virš 13 tūkst. vaikų atvyko į Norvegiją (daugiausia iš Lenkijos ir Lietuvos). Susitikimo metu pateikta informacija, kad 2014 m. virš 53 tūkst. vaikų buvo suteikta tam tikra VTAT pagalba ar parama. Iš jų virš 43 tūkst. vaikų gavo pagalbą namuose su savo šeima. 9611 vaikų gyveno globoje ar institucijoje.

Vaiko gerovės sistemą Norvegijoje sudaro:

Nacionalinis lygmuo:

Parlamentas ir vyriausybė (priima įstatymus, susijusius su vaiko gerove);
Vaikų, lygybės ir socialinės aprėpties ministerija (rengia juridines pataisas).
Regioninis lygmuo:
direktoratas (pagrindinis VTAT) (atsako už tai, kad priimti įstatymai būtų tinkamai vykdomi ir stebi regionų ir savivaldybių VTAT darbą).
regioninės VTAT (viso – 5 regionai) (atsakingi už vaikų globos sistemą ir pagalbą vaikų priklausomybių atveju).
Savivaldybių lygmuo:

VTAT savivaldybėse (viso 228 savivaldybės).

Kiekviena savivaldybė privalo turėti savo VTAT, kurios darbą ji gali organizuoti savo nuožiūra. Tačiau privaloma turėti administraciją, kvalifikuotus darbuotojus ir 24 val. veikiančią skubios pagalbos tarnybą. 
Kvaziteisminis lygmuo: 

Apskrities socialinės gerovės valdyba – priima sprendimus, susijusius su vaiko gerove. Tai nėra teismas, tačiau dirba teismo principu. Sprendimus priima 3 žmonės – teisininkas, VTAT ekspertas, bendruomenės atstovas. 

Pagrindinis vaiko gerovę reglamentuojantis teisės aktas šalyje – Vaiko gerovės aktas, priimtas 1992 metais. Jis galioja ne tik šalyje gyvenantiems nuolatos vaikams, bet ir atvykusiems. Pagrindinis šio įstatymo tikslas – vaikas turi gauti tą pagalbą, kokios jam reikia ir kada reikia. VTAT turi vadovautis 5 pagrindiniais principais:
· geriausių vaiko interesų;

· tinkama pagalba teikiama reikiamu laiku;

· pagalba turi būti pradėta teikti su  minimalia intervencija į šeimą;

· biologinių ryšių prioriteto (vaiko paėmimo iš šeimos atveju prioritetas teikiamas artimiesiems, su kuriais vaikas galėtų gyventi);

· vaiko poreikių prioriteto (kas geriausia užtikrintų jo raidą).


Diskusijoje aptarti vaiko apsaugos ypatumai Norvegijoje ir Lietuvoje.
Organizacijoje Barnas Stasjon pristatyta šios organizacijos veikla ir teikiamos paslaugos, aptarti teikiamos pagalbos šeimoms ir vaikams aspektai.
Barnas Stasjon – Norvegijos nevyriausybinė organizacija, teikianti pagalbą ir paslaugas šeimoms, auginančioms mažus vaikus ir atsidūrusioms krizėje.
Aktuali informacija Seimo kanceliarijos padaliniams: 

Studijų metu pateikta informacija aktuali Socialinių reikalų ir darbo bei Žmogaus teisių komitetuose svarstant Vaiko teisių apsaugos pagrindų įstatymo naujos redakcijos projektą bei vykdant parlamentinę kontrolę dėl Perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2020 metų veiksmų plano (patvirtinto Lietuvos Respublikos socialinės apsaugos ir darbo ministro 2014 m. vasario 14 d. įsakymu Nr. A1-83) įgyvendinimo.
Pasiūlymai dėl įgytų žinių panaudojimo Seime: 

Šiuo metu įgyvendinant vaikų globos sistemos pertvarką ir pereinant nuo institucinės globos prie alternatyvių globos formų Lietuvoje naudinga nagrinėti tų valstybių patirtį, kurios jau yra pažengusios šioje srityje. Norvegijos karalystėje yra išvystyta profesionalių globėjų sistema, kuri suteikia galimybę tiek padėti šeimoms, neišskiriant su vaiku, o esant būtinybei suteikti vaikui profesionalią globą, kol bus pašalintos priežastys, dėl kurių vaikui šeimoje buvo nesaugu ir todėl jis buvo išskirtas su šeima. Taigi, perėjimo nuo institucinės vaiko globos prie alternatyvių globos formų klausimas yra vienas prioritetinių Žmogaus teisių ir Socialinių reikalų ir darbo komitetų darbotvarkėje tiek svarstant įstatymus, tiek vykdant parlamentinę kontrolę.
Atvežta informacinė medžiaga ir leidiniai: 

Norvegijos vaiko gerovės įstatymas (Act of 17 July 1992 no 100 relating to Child Welfare Services (the Child Welfare Act)).
Prezentacijos: 

1. An introduction to the norwegian child welfare services (CWS);
2. The Norwegian Lighthouse Foundation. Support and guidence to professional foster families;
3. Parents and child in host family. New consept.

Asta Dolmantienė, Socialinių reikalų ir darbo komiteto biuro patarėja


Eglė Gibavičiūtė, Žmogaus teisių komiteto biuro patarėja 

Susipažinau

Struktūrinio padalinio vadovas

Socialinių reikalų ir darbo komiteto biuro vedėja Evelina Bulotaitė
Žmogaus teisių komiteto biuro vedėja Jolanta Savickienė

Susitikimas organizacijoje Fyrlykta NO
